Hulle het in 2011 vir die eerste keer, as professionele sangers, saam ’n duet van The Prayer by die Klein Karoo Nasionale Kunstefees (KKNK) opgevoer. Sedertdien het hulle goeie vriende geword en ’n duetalbum was reeds in die sterre geskryf.
“Ek was eintlik bietjie bang vir Jannie toe ek hom ontmoet het, ek was nog ’n klein dogtertjie en hy ’n bekende operasanger. Nou is dit werklik lekker om iemand te ken wat van dieselfde musiek, uit dieselfde era, as ek hou en saam met wie ek dit kan sing. Dit is elke keer vir my ’n hoogtepunt om saam met Jannie op die verhoog te staan,” vertel Corlea.